Előterjesztés Zalakaros Város Önkormányzat Képviselőtestülete 2024. február 22-én tartandó ülésére
Napirend címe: A településkép védelméről szóló 18/2022. (IX. 22.) önkormányzati rendelet felülvizsgálata
Előterjesztést készítette: Torma László aljegyző
Tisztelt Képviselőtestület!

Az Országgyűlés több ponton módosította a településkép védelméről szóló 2016. évi LXXIV. törvényt. A módosítás alapján (11/B. §. (1a), 12. §. (2) h), 16/E. §.) amennyiben a hatályos helyi településképi rendelet tiltja az utcabútorok elhelyezését, vagy az utcabútoron - utasvárón, kioszkon, a közművelődési célú hirdetőoszlopon és az információs vagy más célú berendezésen – az országos jogrendtől eltérően – tiltja a reklámok, reklámhordozók elhelyezésének lehetőségét, illetve azok darabszámát is korlátozza, valamint azokon nem engedi meg a reklámok közzétételét, úgy a településkép védelméről, a településképi bírságról és az önkormányzati ösztönző támogatási rendszerről szóló helyi önkormányzati rendeletet 2024. január 31-ig módosítani szükséges. A helyi településképi rendelet módosításának eljárásrendjét a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet (a továbbiakban: Korm. rendelet) szabályozza. A Képviselőtestületnek az eljárás során a módosítás tényéről kell először döntenie a Korm. rendelet 59. § (2) bekezdés a) pontja értelmében. A településkép védelméről szóló 18/2022. (IX.22.) önkormányzati rendeletet módosítani szükséges a magasabb rendű jogszabályokkal való összhang megteremtése (településkép védelméről szóló 2016. évi LXXIV. törvény módosítása értelmében) érdekében. Az elkészített dokumentációt és rendelet-tervezetet véleményeztetni kell a helyi partnerségi rendeletben foglaltak alapján és a Korm. rendelet véleményezési szakaszra vonatkozó szabályai alapján. Az elfogadás az egyeztetést követően történik, önkormányzati rendelet módosítás formájában. Kérem a Képviselő-testületet, hogy az előterjesztést tárgyalja meg és a határozati javaslatot fogadja el. 
Határozati javaslat:
Zalakaros Város Önkormányzat Képviselőtestülete dönt arról, hogy

1. a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában biztosított feladatkörében eljárva, valamint a településkép védelméről szóló 2016. évi LXXIV. törvény és a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendeletben foglaltak alapján kezdeményezi a településkép védelméről szóló 18/2022. (IX. 22.) önkormányzati rendeletének módosítását a magasabb rendű jogszabályokkal való összhang megteremtése (településkép védelméről szóló 2016. évi LXXIV. törvény módosítása értelmében) érdekében.

2. felhatalmazza a polgármestert

a. a módosító rendelet-tervezet előkészíttetésre és

b. a szükséges nyilatkozatok, jognyilatkozatok, valamint intézkedések megtételére.
Határidő:             2024. március 31.
Felelős:               Novák Ferenc polgármester

Operatív felelős: Bálizs Andrej főépítész
Zalakaros 2024. február 12.
Novák Ferenc

 polgármester
